Maureen yo jaanong a leng mo dingwageng tsa bo60 a re: “Fa ke ntse ke gola, ke ne ke batla go tshela botshelo jo bo nang le bokao, ke ne ke batla go thusa batho.” Fa a le dingwaga di le 20, o ne a fudugela kwa Quebec, kwa Canada, kwa go neng go na le tlhokego e kgolo ya babulatsela. Maureen a re: “Ke ne ka lalediwa go ya kwa Sekolong sa Gileade mme ke ne ke tshaba go ya kwa lefelong le ke sa le tlwaelang, ditsala tsa me di seyo. Gape ke ne ke tshwenngwa ke go tlogela mmè a le nosi e re ka a ne a tlhokometse rre ka gonne o ne a lwala thata. Ke ne ke nna ke kopa Jehofa gore a nthuse ka dilo tse di neng di ntshwenya. Ke ne ka bolelela batsadi ba me ka dilo tseno mme ba ne ba nkgothaletsa gore ke tsamaye. Gape ke ne ka bona gore bakaulengwe le bokgaitsadi ba ne ba eme batsadi ba me nokeng fela thata. Fa ke bona kafa Jehofa a neng a tlhokometse batsadi ba me ka gone, ke ne ka tlhomamisega gore le nna o tla ntlhokomela. Jaanong ke ne ke ikemiseditse go tsamaya!” Fa e sa le ka 1979, Maureen o feditse dingwaga di feta 30 e le morongwa kwa West Africa. Le fa gone Maureen a tlhokomela mmaagwe kwa Canada, e sa ntse e le mmulatsela yo o kgethegileng. Fa a akanya ka dingwaga tse a di feditseng a direla kwa moseja, a re: “Ka metlha Jehofa o ne a nnaya se ke se tlhokang, ka nako e ke neng ke se tlhoka ka yone.”